Enric I. Canela » Blog Archive » Presentat un document per treballar el finançament universitari\nLlegeixo al web del Ministeri d’Educació que el ministre d’Educació, Ángel Gabilondo, i el secretari general d’Universitats, Màrius Rubiralta, han presentat avui al Consell d’Universitats, format per les rectores i rectors de totes les universitats, un document de reflexió sobre la millora de les polítiques de finançament de les universitats amb l’objectiu de promoure l’excel·lència acadèmica i incrementar l’impacte socioeconòmic del Sistema Universitari Espanyol. En la reunió del Ple han estat convidats els membres de la Comissió mixta i els experts que han intervingut en aquest procés.\n(Faré una molt breu valoració al final del text)\nAmb la reunió extraordinària del Consell d’Universitats celebrada avui s’obre el debat i la recerca d’opinions per assolir l’acord amb les parts involucrades (universitats, Administració General de l’Estat, Comunitats Autònomes). L’objectiu final és dissenyar, amb el màxim consens, un model de finançament que doni a les universitats l’autonomia i estabilitat que necessiten per ser el motor del canvi social i econòmic.\nAquest document presentat avui, elaborat i debatut en el si de la Comissió Mixta de finançament que integren cinc responsables autonòmics (Conferència General de Política Universitària) i altres tants rectors (Consell d’Universitats), a més de cinc representants del ministeri i experts, ha de per tant considerar com un informe obert a la discussió, integrat en l’Estratègia Universitat 2015, i que serà enriquit amb les contribucions que es puguin realitzar en el termini de consulta.\nEl document esbossa un pla de millora financera, tant de les universitats, individualment, com del Sistema Universitari Espanyol, amb l’horitzó el 2015, i que haurà de ser consensuat amb les Comunitats Autònomes i l’Administració General de l’Estat. Aquest pla va unit al compromís de millores internes en l’eficàcia i eficiència de la gestió i en la modernització global del sistema universitari per adequar-lo als nous reptes de la societat espanyola. El document analitzat avui es centra en les polítiques de millora que la Universitat espanyola necessita per adequar-se a l’Agenda Europea de Modernització de les Universitats i que s’integren en l’Estratègia Universitat 2015.\nL’arquitectura del model: 6 àmbits de millora\nEl model de finançament universitari proposat s’estructura en sis àmbits de millora:\n· Beques i ajuts a l’estudi universitari. Preus públics. Observatori de beques, ajuts universitaris i rendiment acadèmic\n· Equitat financera institucional de les CCAA\n· Recursos humans. Carrera docent i investigadora. Carrera professional del PAS. Adaptació de les infraestructures universitàries a l’EEES i EEI. Campus de Excel·lència Internacional.\n· Recerca, desenvolupament tecnològic i innovació\n· Eficiència i eficàcia de la gestió de les universitats espanyoles. Rendició de comptes i informació pública\nLa millora del finançament del sistema universitari espanyol no és un fi en si mateix, sinó un instrument per impulsar la consecució d’objectius de modernització i millora del Sistema Universitari Espanyol i que es troben integrats en los15 eixos de l’Estratègia Universitat 2015.\nÀmbits en els que es proposen actuacions concretes:\nUn dels aspectes més destacats és la proposta d’un nou model de beques i ajuts adequat a la incorporació del nostre sistema en l’EEES, en què destacarà l’impuls a les beques salari per a persones amb menors rendes, posades en marxa ja aquest curs . També es farà un especial esforç en beques per promocionar la mobilitat nacional i internacional dels estudiants. S’introdueix també l’Observatori de beques, ajuts i rendiment acadèmic com a instrument d’informació de la cohesió social del model.\nEl document també proposa una sèrie de millores en el finançament de les CCAA a les seves universitats, que tinguin en compte les especificitats de cada una, la necessitat de planificar de forma plurianual, l’eficàcia i l’eficiència i l’equitat entre comunitats autònomes, entre d’altres.\nPel que fa a recursos humans, serà fonamental abordar la carrera docent i investigadora en el marc de l’Estatut del PDI, i de la carrera investigadora, en el marc de la Llei de la Ciència que prepara el Govern. També s’ha de tenir en compte el nou model de docència de l’EEES (amb menys classes presencials però gran tracte individualitzat a l’alumnat i major mobilitat internacional, així com l’esforç de millores en els nostres espais docents i didàctics per adaptar-los a les noves tecnologies i als models de innovació).\nL’informe de finançament també analitza, en línia amb la convocatòria d’ajuts Campus de Excel·lència Internacional, la necessitat d’impulsar el desenvolupament d’infraestructures docents, científiques i d’innovació a través d’agregacions entre diferents institucions, programant el programa en l’horitzó 2015.\nPel que fa a R+D+i, s’aborden els costos associats a la promoció institucional d’una recerca d’alta qualitat i competitivitat internacional. Això requereix d’unes millores de finançament dels costos indirectes mitjançant processos d’avaluació per resultats (Enfortiment Institucional). L’informe tracta a més sobre la importància del foment de l’activitat de R+D+i a les universitats, la necessitat de reconèixer els resultats de les universitats en activitats d’R+D+ i, donant suport a l’enfortiment de les polítiques internes de R+D+i de les Universitats. També ha d’estimular la implicació en l’activitat investigadora i innovadora del PDI, revisant l’actual incentiu a l’activitat investigadora.\nEl que diu el text em sembla prou bé tot i que hauria de fer una lectura més aprofundida. M’amoïna que res del que diu es pot aplicar a curt termini. Únicament veig factible que es millori el sistema de beques que haurien de ser moltes més, com ja diu, i d’imports molt més adequats a les necessitats d’un estudiant per viure. A banda cal una simplificació notable i a més eliminar beques d’import ridícul. Ara és molt complicat i per saber a què atenir-se cal haver fet un curs de capacitació.\nLes altres parts del model les veig a molt llarg termini. El tema de l’equitat financera és una mania d’algunes Comunitats Autònomes que no s’han assabentat que el finançament docent universitari depèn de les Comunitats Autònomes. Si la LOFCA ja ha elaborat una redistribució dels recursos (de forma absolutament lesiva per Catalunya), només faltaria que ara s’haguessin de compensar a les Comunitats que prefereixen destinar els recursos a altres coses. Crec que cal una total oposició a qualsevol mesura que vagi en aquesta línia. Altra cosa és, com he defensat sempre, que es faci un model de referència, però sembla que els responsables no s’atreveixen perquè caldria dir coses que no es volen dir.\nL’Estatut del PDI ja fa mitja legislatura que hauria d’estar aprovat i sembla que la feina encara no està acabada. A veure si això serveix d’impuls per fer-ho d’una vegada.\nLa frase: També s’ha de tenir en compte el nou model de docència de l’EEES (amb menys classes presencials però gran tracte individualitzat a l’alumnat i major mobilitat internacional, així com l’esforç de millores en els nostres espais docents i didàctics per adaptar-los a les noves tecnologies i als models de innovació), em sembla una broma de mal gust quan s’està reduint el professorat a la meitat de l’Estat per manca de diners. No sé si els rectors hauran dit alguna cosa, però la situació de penúria, amb jubilacions que no es cobreixen, professorat precari, etc. no permet parlar de res d’això.\nEls temes de la valoració de la recerca cal abordar-los, preparar un bon model i que, l’Estat que es va quedar les competències, abordi un bon sistema que permeti compensar els costos induïts per la recerca. Tot fet després d’una bona avaluació que eviti el “cafè per a tots”.\nRetiment de comptes. Quan abans millor.\nEn síntesi, sembla un bon document per parlar de temes essencials. Falta que els rectors deixin de fer algunes coses sense sentit i de comportar-se com a gremi i abordin els problemes cara a cara amb el Ministeri i els governs autonòmics. Feina en tenen.


Romàntic Guerrer: 03/01/2017 - 04/01/2017\nL'hivern de fa 15 anys va ser d'una sequera absoluta des del punt de vista escalador. Feia gairebé quatre mesos des de l'última via i sort del company que va tornar a encendre la polvora abans no marxés del tot.\nLa Via del Bec a la Paret del Grau de Coll de Nargó resta equipada com altres de la paret tot i així la recordo molt bonica i sobre bona roca. Destacar el L1 com el més atlètic i vertical encara que no és el més difícil.\nEn escalada hi ha d'haver dies per tot, dies d'apretar i dies de relax, i avui ha estat un d'aquests dies de relax a la Sordenes Mon Guef del Serrat del Poll sota un sol radiant (i a la vegada implacable).\nVia fàcil i sense complicacions amb diversos trams bonics i una part superior molt estètica. Informació extensa per la xarxa denota la seva freqüentació.\nSemiequipada on alguns friends petits ens poden anar molt bé. Roca molt bona en general amb alguns blocs inestables i pedres soltes en els replans. Descens pel darrera amb un parell de rapels no seguits però si propers (20m i 25m).\nApa! Fins aviat i encara que no ho sembli... el març encara no s'ha acabat, jeje!!\nPublicat per Parce a 23:49 Cap comentari:


Pàgina:Obres completes d'En Joan Maragall - Escrits en prosa II (1912).djvu/16 - Viquitexts\nPàgina:Obres completes d'En Joan Maragall - Escrits en prosa II (1912).djvu/16\nllavores diuen alguna paraula creadora i, semblants a Déu en el primer dia del Gènesis, del caos ne surt la llum.\nI aixís la paraula del poeta surt amb ritme de sò i de llum, amb el ritme únic de la bellesa creadora: aquest es l'encís diví del vers, veritable llenguatge de l'home.\nDiu Emerson: «No ha creat Déu les coses belles, sinó que la bellesa es la creadora de l'Univers.» I aixís sembla que Déu crea en la paraula inspirada del poeta.\nMes oblidats sovint de la divinitat del món, i per aparents necessitats de lo contingent, menyspreuèm el poeta xic o gros que hi ha en cadascú de nosaltres, i parlèm interminablement sense inspiració, sense ritme, sense llum, sense música, i nostres paraules s'escorren insignificants i fadigoses, com planta que's dissipa en fulles innombrables, ignorant la meravella de les flors que dû inexpressades en son sí.\nI vosaltres meteixos que sou anomenats sobre tots poetes, quàn serà que entrarèu profondament en les vostres ànimes pera no sentir altra cosa que'l ritme diví d'elles al vibrar en l'amor de les coses de la terra? quàn serà que menyspreuarèu tot altre ritme i no parlarèu sinó en paraules vives? Llavores serèu escoltats en l'encantament del sentit, i les vostres paraules misterioses crearàn la vida veritable, i serèu uns màgics prodigiosos.\nQue jo he vist que quan parlèu oblidats del ritme buid de vostra vanitat corruptora i en tota la humilitat de la vostra ànima inspirada, jo he vist a la gent que abans distretament us escoltaven, il-luminar-se\nObtingut de «https://ca.wikisource.org/w/index.php?title=Pàgina:Obres_completes_d%27En_Joan_Maragall_-_Escrits_en_prosa_II_(1912).djvu/16&oldid=117638»


Ramon Vinyes i Cluet | enciclopèdia.cat\nBerga, Berguedà, 8 de maig de 1882 — Barcelona, Barcelonès, 5 de maig de 1952\nEs traslladà de molt jove a Barcelona, on col·laborà en la premsa. Publicà, L’ardenta cavalcada (1909), recull de proses narratives d’influència dannunziana, i estrenà algunes obres teatrals. També publicà el quadro poemàtic Al florir els pomers (1910). El 1913 emigrà a Colòmbia, on visqué un any a Ciénega i després a Barranquilla. Hi fundà la revista Voces (1917-20), que dirigí, es convertí en el mestre de les noves generacions d’escriptors i publicà escrits d’autors catalans, castellans i americans com Vicente Huidobro o Juan José Tablada. Féu amistat amb l’escriptor José Eustasio Rivera i amb Xavier Auqué i obrí una llibreria on es reunien els joves literats colombians. Des del 1920 féu diversos viatges a Catalaunya i a partir del 1931 es tornà establir a Barcelona.\nLa seva obra dramàtica, escrita tota en català, traeix influències dels expressionistes alemanys: Peter's Bar (1929), Racó de xiprers (1927), La creu del sud (1933), Fornera rossor de pa (1934) i Fum al teulat (1939), darrera estrena del Teatre Català de la Comèdia; altres obres són: Viatge (1928) i Comiats a trenc d’alba (1938, teatre de guerra). El 1939 s’exilià a Colòmbia, on participà de tertúlies amb Fuenmayor i Vargas, i el jove Gabriel García Márquez, que col·laborà amb ells en el diari El Heraldo. Exercí de professor i rebé els màxims honors del govern d’aquell país; García Márquez l’inclogué com a personatge a Cien años de soledad, amb el nom de "sabio catalán". A aquesta etapa pertanyen els drames Arran del mar Caribe (1947-1948), Llegenda de boires (1926), L’arca i la serp i Pescador d’anguiles (1947), i els contes exòtics A la boca dels núvols (1946), premiats als Jocs Florals de la Lllengua Catalana de Bogotà. El 1950, poc abans de morir, tornà a Barcelona.\nEn ocasió del centenari del seu naixement, l’Ajuntament de Berga li publicà una Antologia poètica (1982) i el grup La Farsa representà el 1983 el seu Hamlet dramaturg. S'ha aixecat a Berga un monument en memòria seva. De manera pòstuma a Bogotà, fou publicat el recull de contes inèdits Entre sambes i bananes (1985).\nPàgina de Ramon Vinyes i Cluet a EndretsPàgina a Endrets. Geografia Literària dels Països Catalans


La Constitució espanyola: 40 anys de blanqueig de la monarquia franquista\nBarcelona. Dimecres, 5 de desembre de 2018. 05:25\nDemà, milers de constitucionalistes i demòcrates leprosos s’aixecaran il·lusionats amb la sensació que s’escriu una altra pàgina a la gloriosa i imperial història d’Espanya. El dia del 40è aniversari de la Carta Magna, considerada la pedra angular de la transició democràtica espanyola i el trencament amb el franquisme, ha resultat ser més falsa que un duro sevillà. Paper mullat tacat amb la sang dels que encara jeuen en cunetes.\nSón milions els que no l’han votada i que contraposen el mantra de “tots els espanyols van votar la Constitució”. Lluny queda aquell 6 de desembre de 1978, on 26.632.180 persones van ser cridades a les urnes i 15.706.078 van votar-hi a favor (59%). 40 anys després, dels 46 milions del cens de residents a l’estat espanyol, almenys la meitat (23 milions) no l’han votada. No va resultar cap mèrit votar-hi a favor. Al darrere només hi havia los Principios del Movimiento i les sentències sumaríssimes del Tribunal d’Ordre Públic (TOP). Amb aquest pretext, la ciutadania hauria votat a favor del que podria ser poc més que un mer paper en blanc.\nEls anomenats “pares de la Constitució” es van reunir per primera vegada una tarda de finals d’estiu (22 d’agost) de 1977. Dels set, la majoria representaven l’herència franquista: Gabriel Cisneros, Miguel Herrero i José Pedro Pérez-Llorca, d’Unió de Centre Democràtic (UCD), i Manuel Fraga, exministre franquista i fundador d’Aliança Popular (AP). I a l’altre costat (teòricament), Gregorio Peces-Barba, del PSOE, Jordi Solé Tura, del PSUC, i Miquel Roca, de Convergència Democràtica de Catalunya (CDC).\nMiquel Roca explicava que l’encàrrec va ser: “Pacteu i feu el que faci falta. Això ha de sortir bé”. Però la imparcialitat dels ponents estava vigilada per l’alè al clatell de militars franquistes de gallet fàcil. Les quatre-centes hores de debats públics i moltes més de negociacions secretes (per exemple, les del restaurant José Luis de Madrid, on entre whisky i llargs puros, Alfonso Guerra i Fernando Abril Martorell van llimar els últims entrebancs del text constitucional i en van pactar 25 articles clau) culminaven la redacció de la Carta Magna quinze mesos després de l’inici.\nL’emperador Joan Carles I va ser el designat per vetllar per la continuïtat del règim i protegir, a l’ombra, el poder de l’aparell franquista.\nDefinir el model de l’Estat (article 1) va generar un dels principals esculls i va acabar incorporant la denominació de la forma política de l’estat espanyol com a monarquia parlamentària. És a dir, la Corona no governava, només parava la mà per cobrar. El rei va ser l’elegit com el cap de l’Estat, la figura indissoluble que no va ser escollida pel poble i que només va rebre un vot, el de Franco. L’emperador Joan Carles I (amb el patrocini del dictador) va ser el designat per vetllar per la continuïtat del règim i protegir, a l’ombra, el poder de l’aparell franquista.\nI qui van ser els que van avalar la monarquia?\nA més del suport de la dreta franquista, destaquen els vots a favor del ponent Miquel Roca (CDC) i també de Santiago Carrillo, líder del Partit Comunista Espanyol (PCE). Com també destaca, al principi, el paper valent d’aquell PSOE, amb Luis Gómez defensant la república com a forma de govern i com l'única manera de defensar la llibertat per davant dels privilegis per raons de llinatge. O el paper del socialista català Eduardo Martín, qui va qualificar d’incompatible el concepte de democràcia i l’herència de la figura del cap d’estat. Però al final (com sempre) un PSOE covard i conformista hi va votar a favor i ho va justificar amb la possible compatibilitat de la monarquia i la democràcia. I els inexorables Heribert Barrera (ERC) i Francisco Letamendia (Euskadico Ezquerra) votant en contra, perquè consideraven la monarquia l’herència de privilegis franquistes i lluny dels principis d’igualtat.\nEls errors de la Constitució espanyola\nUn referèndum constitucional fet amb un cens improvisat (dret a vot a més d’1 milió de persones a qui no tocava votar) i sense cap tipus de garanties. Sense oblidar que l’article 2, el que parla de la “indissoluble unitat de la Nació espanyola, pàtria comú indivisible...”, es va redactar amb els militars al despatx i amb la mà a la culata.\nUna Constitució que, 40 anys després, continua incomplint l’article 1 o el 23 on fa referència a la sobirania o els drets de participació política. O l’incompliment de l’article 47, “tots els espanyols tenen dret a gaudir d’un habitatge digne i adequat”. O el 128, que diu que tota la riquesa del país ha d’estar subordinada a l’interès general. Això sí, una Constitució que preveu la seva reforma a l’article 10 i que va ser violada amb la reforma exprés (24 hores) i amb nocturnitat en mans dels del “règim del 78”. La modificació de l’article 135 va permetre pagar el deute públic als creditors, per davant de la despesa social. Una modificació constitucional que ningú va votar.\nFelipe González, el franquista a l'ombra\nQui escenifica millor l’engany i la transmissió del franquisme en una sola figura (a més dels monarques) és l’expresident socialista Felipe González. Qui afirma la impossibilitat d’incloure el dret d’autodeterminació en una presumpta reforma constitucional. Qui diu que de res serviria una majoria parlamentària independentista de més d’un 50% a Catalunya per fer un referèndum. O qui afirma que els fets del 6 i 7 de setembre del 2017 al Parlament haguessin suposat 1.000 morts als anys trenta. Aquest ínclit socialista sembla no recordar de quina manera va ser escollit secretari general del PSOE al congrés de Suresnes (França), l’octubre de 1974. Felipe González va ser l’escollit per l’aparell franquista per liderar l'oposició controlada pel règim. La CIA, la policia germano-occidental i la brigada político-social espanyola van fer la resta. Ells van fer ressorgir el PSOE i van eliminar l’aparell històric del partit, amb Rodolfo Llopis al capdavant. Ells van ser qui van patrocinar el nou PSOE franquista amb més de 150 milions de les antigues pessetes. Diuen, diuen, que a Suresnes hi havia més agents del servei d’informació de Franco que militants del PSOE.\n40 anys després, podem fer balanç i afirmar que la Constitució ha servit per allargar el pacte del silenci\nI de aquellos polvos esos lodos. La immunitat de la Corona ha permès tapar tota mena d’escàndols. L’emperador franquista (el rei emèrit) ha gaudit de total impunitat per fer i desfer. Des del cas Nóos amb el testaferro d’Iñaki Urdangarin (amb l’advocat Miquel Roca a la defensa de la infanta Cristina) a la cacera d’elefants a Botswana. De les faldilles de Corinna a l’encara desconegut (se sabrà) paper que va tenir el monarca el 23-F. La il·legitimitat amb què va ser escollit al rei emèrit, s’ha transmès al seu fill, l’actual rei. Felip VI representa la continuïtat franquista, imatge que es va posar de manifest quan el Rolls-Royce de Franco va portar el candidat a monarca vestit de militar a l’acte de presa de possessió. El mateix que va defensar la “Una, Grande y Libre” el 3 d’octubre.\nI ara sembla que ni Pedro Sánchez amb les seves trucades a mitjans de comunicació podrà evitar que vegin la llum les converses entre la reina Letícia i el seu “compi-yogui” (Javier López Madrid, empresari implicat en els casos Púnica o la Gürtel) i que posarien de manifest les banyes al monarca i el compte bancari de la Reina a l’estranger amb més de 8 milions d’euros.\nPer tant, 40 anys després, podem fer balanç i afirmar que la Constitució ha servit per allargar el pacte del silenci, avalar la impunitat del franquisme, blanquejar una pseudodemocràcia que continua violant drets fonamentals i banalitzant presos polítics, i amb la decadència manifesta de la monarquia. Més de vint-i-cinc referèndums a universitats de tot l’Estat (aquesta setmana tres a universitats catalanes) amb un suport al rebuig de la monarquia amb més d’un 80%, en pro de la República. I amb l’alarmant increment de l’extrema dreta que suposarà el trencament de l’inexorable feu socialista (a priori) andalús, amb l’entrada parlamentària de Vox.\nTot i això, mentre els tres genets de l’Apocalipsi feixista, Pablo Casado, Albert Rivera i Santiago Abascal, continuïn cavalcant per les llaneres espanyoles, la monarquia pot estar ben tranquil·la. El seu estimat franquisme és més viu que mai i el paper que l’avala, com també la seva figura, continua infranquejable.


Aquest Nadal, Regala Cases d'Oliba - Seu de Manresa\nInici » Aquest Nadal, Regala Cases d’Oliba\n7 grans conjunts arquitectònics del cor de Catalunya, entre els quals la Seu de Manresa, posen a la venda ‘Regala Cases d’Oliba’, un original regal de Nadal pensat per a amants de la cultura, l’art i el patrimoni\n‘Regala Cases d’Oliba’ és una targeta que permet visitar la Basílica de la Seu de Manresa (Bages), el Monestir de Santa Maria de l’Estany (Moianès), la Catedral de Sant Pere de Vic (Osona), el Museu Episcopal de Vic (Osona), el Monestir de Sant Pere de Casserres (Osona), el Monestir de Santa Maria de Ripoll (Ripollès) i el Monestir de Sant Joan de les Abadesses (Ripollès).\nL’obsequi es pot comprar al web de Cases d’Oliba en dos formats:\nTargeta regal: per un preu de 30€ i en format físic.\nVal regal: per 25€ i en format de document digital que es pot imprimir o enviar per correu electrònic a la persona regalada.\nEn tots dos casos, l’import del conjunt de les entrades suposa un estalvi del 30% sobre el preu original de les entrades a cada equipament.\nRegala Cases d’Oliba es pot comprar en línia fent clic aquí.\nCases d’Oliba és una iniciativa que vol donar a conèixer el patrimoni amb arrels mil·lenàries que guarda l’empremta del bisbe i abat Oliba (971-1046). Més enllà de la seva dimensió d’espais per al culte, aquests monuments són autèntics tresors patrimonials. Aquesta iniciativa del departament de Patrimoni Cultural del Bisbat de Vic es va presentar l’estiu de 2020.\nA través del seu portal web www.casesdoliba.cat, s’ofereix entrades per visitar aquests espais i també una agenda d’activitats culturals i turístiques d’aquests equipaments.


Els cossos policials varen fer gairebé 200 propostes de sanció aquest dimarts\n2 min. Palma 13/05/2020 15:52\nEl segon dia de fase 1 a les Balears es va saldar amb la detenció de dos homes, un a Eivissa i un altre a Mallorca. La Policia Local de Santa Eulària del Riu va arrestar un ciutadà per no fer cas als agents i negar-se a identificar-se, mentre que la Policia Local de Manacor va detenir un conductor de 32 anys que acumulava quatre propostes de sanció. L'individu circulava amb el seu cotxe sense causa justificada i més tard va reconèixer i que havia sortit a passejar.\nD'altra banda, els cossos policials varen posar 191 propostes de sanció per desobediència a les Illes Balears a persones que incomplien les restriccions acordades al Reial Decret 463/2020 pel que es declara l'estat d'alarma. D'aquestes, 74 es varen registrar a Palma; 32, a Eivissa; 4, a Ciutadella i 3, a Maó. Aquestes xifres, segons informa la Delegació del govern espanyol a l'Arxipèlag, suposen un descens respecte de les multes comptabilitzades dies anteriors a l'entrada en la fase 1 de Mallorca, Eivissa i Menorca.\nAixí mateix, continuen en marxa els controls als aeroports. A Son Sant Joan, a Palma, es va registrar l'arribada de 220 passatgers aquest dissabte, mentre que 444 varen sortir de l'illa. L'aeròdrom d'Eivissa va rebre 51 viatgers en un vol d'entrada i 119 van sortir en dos vols. L'aeroport de Menorca va comptabilitzar l'aterratge de 60 persones i la sortida de 41 en quatre vols programats.\nTambé es mantenen alguns controls de trànsit a les Balears. En els diferents punts de vigilància establerts, la Guàrdia Civil va identificar durant aquest dimarts més de 6.000 persones i 4.000 vehicles.


Ens posem drets i ens posem deures - Esplac\nHome>Entrades>Comunicats i posicionaments>Ens posem drets i ens posem deures\nQueda aprovat el posicionament presentat pel projecte d’Infància d’Esplac en motiu del 20 N, Dia Universal dels Drets dels Infants.\nEls esplais d’Esplac hem desenvolupat, entre febrer i juny de l’any 2019, un procés participatiu en el què hem respost una sèrie de preguntes per tal de recollir informació sobre la pràctica dels drets de la infància i l’adolescència. Amb 114 respostes obtingudes, elaborem un posicionament per definir quina perspectiva tenim partint de l’opinió de les persones que formen part dels equips dels esplais.\nLa infància és el primer període de vida de les persones, entre el naixement i l’inici de l’adolescència; la joventut és el període entre l’adolescència i l’edat adulta. Són etapes de creixement (personal, físic, mental, social, espiritual…), un període essencial per adquirir estímuls, coneixements, valors, experiències, conceptes, la cultura de l’entorn i les eines per viure en societat i relacionar-se amb altres persones. Es desenvolupa la personalitat i es comença a formar un ésser amb identitat, de manera que l’entorn influeix enormement. A nivell social, s’entén com una etapa d’innocència, on divertir-se i jugar són un centre d’aprenentatge continu per ser com vulguin ser.\nVeiem que a nivell global, els infants no tenen les mateixes oportunitats segons la seva situació i que se’ls presenten desigualtats de molts tipus: econòmiques, socials, de gènere, de diversitat funcional, d’oportunitats, d’accés als recursos… Sovint els veiem amb un paper passiu i sotmès a la voluntat de les persones adultes, i és per això que volem proposar un canvi de la mirada que tenim cap a la infància i la joventut: per Esplac, els infants són el centre i la base, són la raó de ser dels esplais. En aquesta línia, des d’Esplac vam redactar una resolució on s’analitzava el paper de la infància en la societat i la manca d’espais de presa de decisions reals que hi ha, on es deixa fora del debat i de les decisions els agents als quals van dirigides les accions. Per exemple, els deixem fora quan dissenyem un parc que no compleix amb les necessitats i motivacions de la canalla del poble/barri, sinó amb el pla urbanístic del municipi; o quan es creen consells d’infància i adolescència que no són vinculants. Aquesta resolució es pot consultar aquí i s’emmarca dins de les accions que des d’Esplac ens proposem de cara a posar el focus en la infància, tot posant el debat sobre la taula i reconeixent a aquestes persones com agents amb opinió i dret a la participació, a la presa de decisions; alhora que qüestionem el paper de les persones adultes en aquests processos.\nLa canalla a l’esplai té l’oportunitat de conviure en un espai de companyonia i d’amor, on el lliure pensament i l’educació constructiva, acompanyada d’equitat i cooperació, busquen la participació activa, l’autogestió, la llibertat d’opinió i la creació d’espais on els protagonistes siguin els propis infants, reconeixent-los com un motor de canvi i confiant en què les activitats que desenvolupem representen un aprenentatge continu i crític amb el món que els/les envolta.\nSovint se’ns presenten dificultats i sabem que hem de millorar. Per això, des d’Esplac ens marquem una sèrie de reptes per tal que la infància sigui respectada i la concebem com un subjecte actiu:\nVetllar per una educació en valors de qualitat, laica i progressista, creant espais de participació infantil amb esperit crític, en perspectiva de gènere, fomentant la inclusió de la diversitat, així com el respecte i la conservació del medi ambient.\nEntenem que l’aprenentatge s’adquireix amb l’experiència i volem fomentar l’apoderament de la canalla a través de l’autoconeixement, promovent el desenvolupament de les seves pròpies capacitats i habilitats.\nFormar-nos, revisar les nostres pràctiques i prendre consciència dels privilegis i les opressions presents, tot creant espais de desenvolupament social i personal.\nDesprendre’ns de la visió adultcentrista, escoltar a l’infància i donar-los el total protagonisme sobre les seves pròpies decisions.\nBuscar recursos per tal que les famílies amb menys ingressos no siguin excloses per motius econòmics: s’ofereixen beques, es redueixen els preus, s’ofereixen activitats sense cost i es fan activitats obertes a tothom.\nAcompanyar i respectar els ritmes de creixement i crear espais on els infants puguin tenir veu i opinar.\nReconèixer a la canalla com agents polítics que poden prendre decisions, deixant lloc per a que puguin expressar-se, creant espais on les seves decisions siguin vinculants.\n**La votació, tal i com marca el protocol, s’ha fet a través de l’Era, i s’ha pogut votar del 20 d’octubre fins al 27 de novembre. Tots els esplais han pogut votar a favor, en blanc o en contra del text proposat. L’acord per aprovar el posicionament ha estat pres per majoria absoluta (més vots a favor que la suma dels vots en contra i en blanc) i ha estat necessari, com a mínim, el vot del 20% del total dels esplais).\nComunicació Esplac2020-10-15T17:23:09+02:0020 de novembre de 2019|Comunicats i posicionaments|


Monestir de Pedralbes | Surtdecasa.cat\nEl Reial Monestir de Santa Maria de Pedralbes, fundat l’any 1327 per la reina Elisenda de Montcada, constitueix un testimoni cultural i històric únic de la comunitat de clarisses que hi ha viscut ininterrompudament des del 1327 fins al pràcticament avui dia.\nL’edifici constitueix un dels millors models del gòtic català, tant per l’església com pel claustre de tres plantes, un dels exemples més espaiosos i harmònics d’aquest estil.\nEl monestir de Pedralbes, a més del seu valor com a conjunt arquitectònic, permet, gràcies als objectes i les obres d’art que presenta, mostrar la vida monàstica dins el recinte al llarg del temps i ajuda a comprendre la vida de clausura de la comunitat fins a l’any 1983, en què el monestir es va convertir en museu. (+info)\nEls prop de 700 anys d’història del monestir constitueixen un testimoni únic no només de la vida monacal de la comunitat de clarisses que gairebé hi ha viscut ininterrompudament fins al present, sinó també de la història de la ciutat de Barcelona i de Catalunya.\nEl monestir de Pedralbes va ser fundat per la reina Elisenda de Montcada l’any 1327 amb el suport del seu espòs, el rei Jaume II, que va voler que l’església es dediqués a santa Maria. Amb la fundació del monestir, Elisenda, de forta inquietud espiritual, pretenia redimir els seus pecats i els de la seva família. El mas Pedralbes, dins de l’antic terme de Sarrià, va ser l’escollit per la reina per a la construcció del cenobi. El nom de mas Pedralbes està documentat des de l’any 986 i prové del topònim Petras Albas, en referència al color blanc de la pedrera pròxima, als peus de la muntanya de Sant Pere Màrtir, on estava ubicat. L’indret era idoni perquè era a prop de la cort de Barcelona i dels nuclis habitats, però lluny del bullici de la ciutat. (+info)\nEl claustre gòtic de tres pisos articula les diverses dependències de la comunitat, entre les que destaquen la capella de Sant Miquel, el dormidor, el refetor, la cuina, la infermeria, les procures, l’abadia i la sala capitular a més de les diverses cel·les de dia. (+info)\nRere els murs del monestir, 700 anys d'història en femení\nAquest documental és el resultat d’un projecte de recerca ampli i ambiciós que permet apropar-se al monestir de Pedralbes des dels seus orígens fins al present, com mai no ho havíem pogut fer fins ara. Mitjançant la tecnologia 3D, els espectadors es poden endinsar virtualment en algunes de les estances del monestir medieval que han estat recreades, amb la màxima fidelitat, a partir de la documentació, dels testimonis físics que s’han conservat i de paral·lels coetanis.\nHistòria, arquitectura, vida quotidiana: cadascun d’aquests temes queden reflectits en els diferents capítols que conformen aquest documental, amb un tractament específic en cada cas. La construcció digital del conjunt del monestir, l’aixecament dels diferents volums i les imatges dels espais i de les obres artístiques que els decoraven omplen de contingut del primer capítol, i són alhora la base del darrer, que presenta una recreació virtual del monestir al segle xv, amb un clar objectiu pedagògic, però al mateix temps també lúdic. (+info)\n'Rere els murs del monestir' és un serious game o també anomenat joc formatiu, que dóna lloc a la descoberta de la vida al monestir de Pedralbes durant el segle XV. Es podrà passejar pel claustre, experimentar amb la tècnica de pintura al fresc de la capella de Sant Miquel, guarir una germana malalta de la infermeria amb remeis preparats amb plantes del jardí medicinal o preparar un plat medieval a la cuina. [Descarrega'l aquí - enllaç]\nDivendres 8 de juliol, de 18 a 21h\nDimarts 12 de juliol, de 18 a 21h\nDivendres 15 de juliol, de 18 a 21h\nDimarts 19 de juliol, de 18 a 21h\nDivendres 22 de juliol, de 18 a 21h\nDimarts 26 de juliol, de 18 a 21h\nDivendres 29 de juliol, de 18 a 21h\nDimarts 2 d'agost, de 18 a 21h\nDivendres 5 d'agost, de 18 a 21h\nDimarts 9 d'agost, de 18 a 21h\nDivendres 12 d'agost, de 18 a 21h\nDimarts 16 d'agost, de 18 a 21h\nHorari d'hivern: de l'1 d'octubre al 31 de març\nDe dimarts a divendres: de 10 a 14h\nDissabtes i diumenges*: de 10 a 17h\n*Diumenges a partir de les 15h: entrada gratuïta\nFestius: de 10 a 14h\nHorari d'estiu: de l'1 d'abril al 31 de setembre\nDe dimarts a divendres: de 10 a 17h\nDissabtes: de 10 a 19h\nDiumenges: de 10 a 20h (entrada gratuïta a partir de les 15h)\nEntrada general: 5€ | Entrada reduïda: 3,5€\nPrimer diumenge de mes: entrada gratuïta


L'home va morir el 10 d'abril després de rebre una pallissa a la plaça a finals de març\nRedacció | dijous, 21 de juny del 2018, a les 08.35\nEls fets van passar el 10 d’abril, quan l’home va morir a la unitat de cures intensives de l’Hospital del Mar. Els resultats de l’autòpsia no són concloents sobre si la pallissa va ser la causa principal de la mort. Ara un jutjat de Barcelona, el número 12, està investigant el cas.\nSegons relata ‘La Vanguardia’ la salut de l’home, que a banda de viure al ras era toxicòman, era molt fràgil. Acostumava a dormir a la plaça, on havia instal·lat el seu camp base, amb dos gossos que l’acompanyaven. De fet, després de l’agressió es resistia a anar a l’hospital per no deixar sols els animals.\nEl mateix mitjà explica que un activista de l’Acampada pels Drets, que va estar a la plaça fins a mitjans d’abril, va lliurar una carta a l’Ajuntament en què demanava que s’aclarissin els fets i denunciava la indefensió de les persones que dormen al carrer. Ara un jutjat de Barcelona, el número 12, està investigant les circumstàncies de la mort.


SSO | osconfig.org\nprogramari lliure, o quasi sempre\nArxiu de la categoria: SSO\nShibboleth IDP3 + SP + jetty9 + nginx sobre Debian\nPublicat el 14-11-2019 per Aleix Dorca\nFa uns anys vaig fer una sèrie d’entrades sobre com instal·lar Shibboleth 2.x. Això ha quedat una mica desfasat i, a la vegada, els protocols han evolucionat. La idea d’aquesta entrada és actualitzar el procediment d’instal·lació de la versió 3.x de l’IDP de Shibboleth i disposar d’un SP que autentiqui via IDP + LDAP i obtingui atributs de l’IDP.\nEl procediment no és senzill i hi ha moltes coses que poden anar, i segur que aniran, malament. A la vegada, ara que no ens llegeixen els de Shibboleth… no he vist mai documentació més feixuga i pesada de seguir. La veritat és que no sé quin és el seu usuari tipus, però si no es disposa de tres doctorats i dos màsters es fa molt difícil seguir el que ells consideren un howto bàsic. Dit això, preparem-nos per embrutar-nos i som-hi…\nPublicat dins de Seguretat, Serveis, SSO\t| Etiquetat com a apache2, debian, idp, jetty9, nginx, php, shibboleth, sp\nAutenticar aplicacions de correu web via Shibboleth\nPublicat el 12-12-2013 per Aleix Dorca\nAplicacions de correu web com ara RoundCube o Horde autentiquen els usuaris mitjançant una pàgina típica però, després, utilitzen les credencials subministrades constantment amb els servidors IMAP, CardDAV i/o CalDAV. Si autentiquem l’usuari mitjançant Shibboleth en aquestes aplicacions no es disposarà de la contrasenya per accedir als serveis dels que depenen.\nEl que aquesta entrada explica és com subministrar la contrasenya com a atribut entre l’idp i l’sp. És important notar que aquesta configuració només s’hauria d’aplicar en entorns controlats i mai enviar la contrasenya a proveïdors de serveis fora de l’organització. Precisament la gràcia de Shibboleth és abstreure la capa d’autenticació de les aplicacions web, si tornem a enviar la contrasenya a aquestes aplicacions no estem aconseguint res. El cas de les aplicacions de correu web és un cas molt particular i, com a tal, s’ha de tractar.\nPublicat dins de Clients, Miscel·lani, Seguretat, SSO\nShibboleth SP amb múltiples VirtualHosts\nEns podem trobar amb el cas que disposem de diverses aplicacions web en el mateix servidor apache, configurats mitjançant VirtualHosts i cadascun d’ells volem que autentiqui mitjançant Shibboleth. L’objectiu d’aquesta entrada és configurar Shibboleth en aquesta situació creant un host virtual a Shibboleth per a cada VirtualHost d’apache.\nShibboleth IDP 2.4 amb Debian Wheezy (amb SSL offloading via nginx)\nPublicat el 9-12-2013 per Aleix Dorca\nL’objectiu d’aquesta entrada és disposar d’una màquina que executi el servei de proveïdor d’identitat (en endavant idp) Shibboleth versió 2.4 fent l’SSL offloading des d’un servei nginx. Aquesta màquina serà l’encarregada d’autenticar els usuaris dels diferents serveis web de la nostra organització tot proporcionant un entorn d’entrada única (Single Sign On) a la vegada que subministrarà els atributs que aquestes aplicacions web requereixin. L’autenticació i l’obtenció dels atributs es duran a terme mitjançant un directori LDAP.\nEn una entrada anterior es va configurar l’idp darrere un apache2 que utilitzava AJP. En aquesta entrada, bàsicament, substituirem apache2 per nginx fins on sigui possible.\nPublicat dins de Seguretat, Serveis, SSO\nPas d’atributs en un entorn Shibboleth\nPublicat el 19-06-2013 per Aleix Dorca\nEn l’entorn Shibboleth que hem muntat en les dues entrades anteriors (idp, sp) desitgem passar atributs des del directori LDAP mitjançant l’idp fins el sp que els sol·licita.\nAquest pas a pas no requereix cap instal·lació de programari addicional. L’única cosa que hem de fer és configurar les diferents parts del sistema d’acord amb les nostres necessitats.\nPublicat dins de Miscel·lani, Seguretat, SSO\nJava 10.6 a macOS Catalina\nChrome i Flash\nTSR sobre la int 09h\nCom mostrar les línies no repetides en dos arxius


Doble demanda de Pereira perquè els germans Esteve abandonin el Lleida Esportiu\nL'empresari que es postula per comprar el club ha presentat una denúncia als jutjats contra els germans Esteve i una altra davant de l'RFEF || Demana que es nomeni un administrador judicial\nVíctor Vidal, ahir durant la sessió matinal a l’Annex, hores abans que es confirmés la seua baixa.\n© Víctor Vidal, ahir durant la sessió matinal a l'Annex, hores abans que es confirmés la seua baixa.\nL’empresari gallec Luis Pereira treballa intensament per aconseguir la gestió del Lleida Esportiu i evitar que la Paeria expulsi el club del Camp d’Esports. Amb aquesta finalitat ha llançat una ofensiva jurídica perquè els germans Esteve abandonin l’entitat. Ha presentat una demanda al jutjat i una altra a l’RFEF.\nEl proper dia 25 els representants del club hauran de comparèixer al jutjat d’instrucció 3 de Lleida. La magistrada ha de valorar si hi ha prou motius per intervenir el club i nomenar un administrador judicial. La demanda de mesures cautelars respon a la petició que va fer l’empresari hispanosuís, el 15 de desembre mitjançant burofax, als propietaris del Lleida, sol·licitant l’entrada com a socis de cinc persones.\nS’ha de recordar que la junta directiva del Lleida la integren quatre persones: Jordi i Albert Esteve, Montse Solana i el xinès He Jun. Al no rebre resposta, Pereira va decidir posar la demanda fent constar, a més, que havia dipositat 100.000 euros en un compte bancari sota acta notarial i adjuntant un informe de quin seria el seu programa de gestió d’onze punts si aconseguia les regnes del club.El passat dia 10, el jutge disciplinari únic per a Segona RFEF-Segona B de la Federació Espanyola de Futbol va acordar l’obertura d’expedient disciplinari extraordinari i el nomenament d’un instructor. Va ser com a conseqüència d’una denúncia presentada per un grup de trenta-dos abonats del club demanant la inhabilitació de Jordi i Albert Esteve i Montse Solana, i sol·licitant a més com a mesura urgent que l’RFEF nomeni una comissió gestora que administri el club mentre es decideix la inhabilitació.Aquest pas a la via federativa realitzat per diversos abonats del Lleida Esportiu mostra la seua desvinculació amb la gestió que s’ha anat realitzant i que no se senten representats pels actuals directius.\nEls acusen de cometre nombroses infraccions de caràcter molt greu recollides tant al Codi Disciplinari com en les normes reguladores i bases de competició de Segona RFEF i en el protocol Covid-19.Segons els abonats, els directius del club cometen administració deslleial i en la seua demanda enumeren tota una sèrie d’irregularitats, com l’abandó que pateix la plantilla i els treballadors del club, així com el futbol base, la deixadesa en el manteniment de la gespa de l’estadi i de la resta d’instal·lacions, la falta de seguretat i de les mesures higienicosanitàries durant els partits, el presumpte frau dels positius de Covid i un llarg etcètera. Si el jutge disciplinari de l’RFEF accedís a la mesura cautelar sol·licitat, es nomenaria una comissió gestora que assumiria les funcions davant de la mateixa RFEF. A més a més, si aquesta demanda prospera, tenint en compte que es recullen presumptes infraccions molt greus, els germans Esteve podrien ser inhabilitats per un període de fins a cinc anys.\nD’altra banda, més d’una trentena d’abonats s’han personat en les diligències penals que s’estan tramitant contra el club i els seus dirigents, que estan sent investigats per presumpta falsedat documental, delictes de frau a la Seguretat Social i blanqueig de capitals. La intenció d’aquests abonats és presentar les accions necessàries com a acusació popular.Fa diverses setmanes que l’equip de Pereira treballa discretament per desenvolupar la seua estratègia i obtenir el màxim nombre de suports entre abonats i aficionats del club. L’objectiu és apartar els germans Esteve de les regnes del club per la seua negligent gestió.D’altra banda, Luis Pereira i Vicente Javaloyes han enviat una carta a la Paeria sol·licitant una entrevista amb l’alcalde Miquel Pueyo i el regidor d’Esports, Ignasi Amor, per explicar la situació de les seues gestions i els següents passos dirigits a salvar el club de la desaparició i de l’expulsió del Camp d’Esports, això sí, sense els actuals propietaris.\nVíctor Vidal obté la baixa i ja no podrà jugar més\nVíctor Vidal ja no podrà alinear-se amb el Lleida al pròxim partit. El porter, de 22 anys i que des dels quatre milita al club –primer a la UE Lleida i des del 2011 al Lleida Esportiu– va aconseguir a la tarda la baixa federativa però segueix entrenant-se a l’espera de rescindir el contracte amb el club per poder anar-se’n.Vidal era l’últim futbolista que havia presentat el procediment abreujat per poder alliberar la seua fitxa –ho va fer el 5 de gener– a l’acumular el mínim de tres nòmines impagades. I, un cop feta la reunió de la comissió mixta, aquesta va resoldre favorablement el seu cas després que el Lleida no presentés al·legacions ni tampoc pagués els retards al porter, com sí que havia fet anteriorment amb altres jugadors que havien iniciat el procés.\nVidal és el quart jugador que pot alliberar la fitxa havent iniciat el procediment abreujat, després de Quim Araujo, Pedro Inglés i Modest, que igual que Vidal segueixen a l’espera de poder rescindir el contracte. En el seu cas, no obstant, la seua fitxa continua donada d’alta a la Federació Catalana de Futbol.Quan es tramiti la baixa d’aquestes tres fitxes, la plantilla quedaria amb només 14 professionals –inclosa la de Fall–, que és el mínim que la Federació Espanyola obliga a tenir (vegeu SEGRE d’ahir).\nGabri confia que puguin entrar nous gestors per salvar el club\nL’entrenador blau, Gabri, va tornar a dirigir una sessió d’entrenament amb els jugadors després de superar la Covid-19, i en declaracions a laSexta va afirmar que es va trobar l’equip “més fluix a nivell anímic” perquè “no ha canviat res i amb el pas dels mesos ens afecta cada vegada més”.\nEn aquest sentit, el tècnic es va mostrar esperançat que nous propietaris puguin salvar el club: “Confio que hi hagi una nova gestió que pugui revertir la situació, no tirem la tovallola.” Finalment, es va referir a l’expulsió del Camp d’Esports per part de l’ajuntament: “Estic segur que tenien motius de sobres per fer-ho”, va afirmar.


En tot l’episodi, s’han acumulat entre 40 i 70 l/m² en molts casos, però inclús s’han fregat o superat els 100 l/m² localment al nord-est, amb una nevada important al Pirineu de Girona al voltant dels 2.000 metres. Tot i que va a menys, la llevantada continuarà afectant-nos aquest dissabte.\nEls aiguats del vespre i nit han deixat localment molts litres en poca estona i, inclús, nombroses incidències, ja que, segons informa Protecció Civil en un comunicat, el telèfon d’emergències 112 ha rebut al voltant de 50 trucades per 25 incidents relacionats amb el temporal, la majoria a les comarques de Tarragona per inundacions que, en cap cas, han estat greus.\nD’aquestes trucades, els Bombers han rebut 33 avisos. Un dels més destacats va passar divendres al vespre per la caiguda d’un llamp sobre una casa de Sant Pere de Vilamajor, al Vallès Oriental. L’incident ha afectat la instal·lació elèctrica de l’habitatge i va cremar una mica el fals sostre, però no hi va haver danys personals.\n#tempesta d'ahir la nit creuant el #DeltadelEbre #laldea @ARAmeteo @eltempsTV3 #ElTempsTV3 @meteocat @Cat_Meteo @Vakapiupiu @ecazatormentas @ame_asociacion @tiempobrasero #Tutiempo @ElTiempoA3 @SergiLoras @HimarGonzalez @lasextameteo @marcredondo @Meteoralia @MeteoredES pic.twitter.com/QCiTxunpZ5\n📅 27-11-2020@TomasMolinaB @AEMET_Cat @meteocat @enricagud @eltempsTV3 @SoniaPapell @Cat_Meteo @meteorac1 @BCNmeteo @TAIKOmeteo @SergiLoras @gemmapuigf @marcosamores @comandotibidabo @BcnSkyline pic.twitter.com/9WACavA1Tn\nLlega la tormenta ⛈#Garraf #CostaDaurada@Cat_Meteo @btveltemps @ARAmeteo @eltempsTV3 @BCNmeteo @MeteoMauri @AlfredRPico @SoniaPapell @alfons_pc @TomasMolinaB @linformatiu_tve @nestor_meteo\n@Monica_Usartr@SergiLoras @jacobpetrus_tve pic.twitter.com/6RWRIAOXhA\nLes 06,45h a #Verges, va plovent i fa vent de NNE. @ajverges @alcantara_alb @eliseuvilaclara @meteocat @Cat_Meteo @SoniaPapell @AlfredRPico @albertapga @meteorac1 @SeguimlaMeteo @eltempsTV3 @SantiSegalaG @SergiLoras #CMI @ARAmeteo @TAIKOmeteo #CMI @btveltemps @MeteoBac @aeclim pic.twitter.com/J3KbDSEKf5\nAlerta #INUNCAT #ProteccioCivil pic.twitter.com/vRGxRVHgBq\nTambé preocupa el fort onatge que hi ha a tota la costa, on hi bufa vent de llevant i gregal intens. Les onades poden assolir o superar els quatre metres d’altura, raó per la qual es demana a la ciutadania que no s’apropi a les platges. Protecció Civil manté activada l’alerta dels plans INUNCAT i VENTCAT.\n📸 ⛷ Situació actual a Vallter 2300m, Vall de Núria 1950m, La Molina 2020m i Port del Comte 2110m#Projecte4Estacions pic.twitter.com/nwMDitOKEU\nVallter 2000 ara mateix! A seguir ❄ @laneucat @nwpowderdays @diaridelaneu pic.twitter.com/UOSNHy70TM\nPluges Temporal Alerta Meteorològica Llevantada


Prèvia del Girona FC vs CD Leganés ~ Penya Jandrista GFC\nPrèvia del Girona FC vs CD Leganés\nPosted by Penya Jandrista GFC On 11:31:00 0 comentarios\nUn pas més cap al cim.\nEl Girona F.C. s’enfronta avui a les 16 h. al Leganés en partit de la 34a jornada de la Liga Adelante. Ara ja no hi ha altres objectius. Sense embuts i amb la il•lusió i moral com a bandera el Girona vol arribar al cim del futbol estatal espanyol, la Liga BBVA. Ha costat molt d’esforç arribar fins a la 4a posició a la Liga Adelante i ara l’equip de Montilivi necessita esgotar totes les energies que té per arribar al segon lloc i pujar el cim.\nSegons els càlculs de Pablo Machín caldrien al voltant de 75 punts per ascendir directament a la Liga Adelante. Per assolir la fita guanyar el Leganés a casa és capital per assolir l’objectiu inesperat de la temporada. Tot i això, el Leganés és l’equip que va guanyar de forma excel•lent 1-3 al camp del Betis i no compta amb jugadors de renom però sí un bloc que molt s’assimila al del Girona de la temporada 2008-2009. Quasi tots vénen de Segona B però ja han arribat a l’objectiu proposat: la permanència. El seu desè lloc ho diu tot.\nPer al partit d’aquesta tarda a l’hora de la migdiada el Girona F.C. té nombroses baixes: Gerard Bordas, Juncà, Jandro, Cristian Gómez, Íñiguez, David Garcia tots per lesió i Ramalho sancionat. Han entrat a la convocatòria jugadors del filial com Rovirola i Andrés. Tot i les baixes no sembla que hi hagin d’haver-hi grans canvis a l’onze inicial.\nEls dubtes són si Fran Sandaza està totalment recuperat de la lesió i l’habitual Aday o Coris, essent el primer qui té més possibilitats de jugar a l’onze inicial. Si Fran Sandaza no està en condicions serà Mata qui ocupi la posició de 9 junt amb Felipe. La recuperació moral i anímica de Mata a gol és clau per aquest partit i els que puguin venir. No obsessionar-se amb el seu gol és necessari per a tots: tard o d’hora marcarà si té menys pressió.\nPer tant, per al partit d’avui l’onze probable és el següent:


Collboni aplaudeix la candidatura dels Jocs Olímpics d'Hivern 2030 - Diari de la neu\nCollboni aplaudeix la candidatura dels Jocs Olímpics d'Hivern 2030\nTambé ha recordat que la proposta va néixer de l'exalcalde, Jordi Hereu\nJocs Olímpics, BarcelonaACN 16.07.202109.15 h\nCollboni aplaudeix que el Govern tiri endavant la candidatura dels Jocs Olímpics d'Hivern 2030 Autor/a: FCEH\nCollboni aplaudeix que el Govern tiri endavant la candidatura dels Jocs Olímpics d'Hivern 2030. El primer tinent d'alcaldia crida a aprofitar l'oportunitat: "El món no ens mira; el món gira i no ens espera".\nEl primer tinent d'alcaldia de l'Ajuntament de Barcelona i líder del PSC a la ciutat, Jaume Collboni, ha celebrat aquest dijous a la presentació de la candidatura dels Jocs Olímpics d'Hivern 2030 després que el president de la Generalitat, Pere Aragonès, hagi adreçat una carta al president del COE expressant la intenció d'optar a ser seu olímpica. Collboni ha assegurat que el Govern té el suport del grup socialista a l'Ajuntament de Barcelona i ha afirmat que és una oportunitats per als Pirineus catalans i aragonesos. "Durant alguns anys hem estat sentint que el món ens mira. El món no ens mira; el món gira i no ens espera", ha apuntat en un col·loqui al Círculo Ecuestre amb el president d'Aena, Maurici Lucena.\nCollboni ha fet una crida a "sortir i a buscar oportunitats" com les dels Jocs Olímpics d'Hivern o la mateixa ampliació de l'Aeroport del Prat, actualment en debat. "Hem de jugar aquesta oportunitat i que no ens passi com a l'Aeroport del Prat", ha insistit.\nEl president del grup socialista a Barcelona ha traslladat a Aragonès el suport de la seva formació. "Celebrem amb un punt d'orgull nostàlgic", ha comentat Collboni, que ha recordat que la proposta va néixer de l'exalcalde, Jordi Hereu.\n"Es una magnífica notícia que celebrem. Espero que la ciutat de Barcelona estigui al lloc que li correspon com a capital de Catalunya i com a marca internacional referenciada a l'olimpisme", ha afegit Collboni.\nAhir es va fer públic que el Govern ha obert contactes formals amb el Comitè Olímpic Espanyol per presentar candidatura als Jocs Olímpics d'Hivern del 2030, després que el president de la Generalitat, Pere Aragonès, ha enviat una carta al president del comitè, Alejandro Blanco Bravo, en què li demana formalment iniciar converses "per la possible presentació" de la candidatura. "Una oportunitat que ha d'anar de la mà del consens social i que ha de permetre desenvolupar els compromisos de l'Agenda 2030 de les Nacions Unides", afegeix la missiva.\nEl primer tinent d'alcaldia de l'Ajuntament de Barcelona i líder del PSC a la ciutat, Jaume Collboni, ha celebrat la presentació de la candidatura\n16.09.2013. Xavier Trias: "No s'ha de fer cap inversió que destrossi la Cerdanya, si falten hotels els tenim a Barcelona"."


Visita de Segon d’ESO a la fàbrica embotelladora de la Coca Cola – INS Terrassa\nVisita de Segon d’ESO a la fàbrica embotelladora de la Coca Cola\nLa setmana passada, els alumnes de segon d’ESO van realitzar la visita anual que de manera tradicional fan a la fàbrica que s’encarrega d’embotellar els diferents productes de la Coca Cola. Els de Segon A i els de Segon B, hi van anar dilluns; i els de Segon C i Segon D, ho van fer dimecres.\nAl llarg de la visita, van conèixer la superfície de la fàbrica, les diferents naus que la formen, el corredor ecològic, el llac artificial que facilita la hidratació dels animals de la zona, la majoria d’ells provinents de Collserola, la zona d’emmagatzematge, el control de qualitat, les màquines omplidores, les etiquetadores, les carbonatadores. També van escoltar una xerrada sobre els detalls de cadascun dels processos i una mica d’història de la fàbrica i de la marca. També van participar en un concurs de preguntes a on els qui encertaven rebien un producte de promoció de la Coca Cola. A l’hora de l’esmorzar, l’empresa va convidar tothom a un refresc.\nCom cada any la sortida va servir per a fer-nos una idea del nivell de tecnificació d’una gran indústria, de l’organització que requereix, de les grans inversions econòmiques que implica, de la necessària cura del medi ambient, mitjançant la reutilització i el reciclatge, així com del tractament dels diferents residus i de l’aigua.\nLa Coca Cola organitza també un dels concursos escolars de redacció més importants. En conclusió, va ser una sortida força interessant.\nINS Terrassa / Actualitat / 2n ESO / Visita de Segon d’ESO a la fàbrica embotelladora de la Coca Cola


El Sindicat de Funcionaris de Duana lamenta que Martí opti per "l'espoli en contra dels funcionaris" - FÒRUM.ad\nEl Sindicat de Funcionaris de Duana lamenta que Martí opti per “l’espoli en contra dels funcionaris”\nOn: 30/01/14 15:01\nEl Sindicat de Funcionaris de Duana (SFD) ha fet un comunicat “desprès de les desafortunades declaracions” del cap de Govern, Antoni Martí, en el marc de la jornada de la festivitat de la duana. Aquest és el contingut íntegre del comunicat:\nEn primer lloc, expressar el nostre màxim suport als nostres companys que van rebre el reconeixement per els seus 25 anys de servei així com el nostre màxim respecte per totes les persones i entitats convidats l’acte: Mossos d’Esquadra, Guardia Civil, Duana Francesa, Policia i Bombers d’Andorra,\nLa nostra protesta va destinada al M.I. Cap de Govern amb el càrrec que representa, qui no ha respectat en el més elemental al personal del Departament de Duana, tot i havent estat objecte de reiterades felicitacions incloent les del mateix Govern. Els funcionaris de duana estem cansats de rebre copets a l’esquena pel nostre treball i grau d’implicació demostrat en les diferents transformacions que a Duana Andorrana a sofert, proporcionant l’esforç necessari per adaptar-nos a qualsevol situació.\nConsiderem que mereixem un tracte diferent del que el Sr. Antoni Martí ens a dispensat, tractant-nos com a números bancaris en lloc de tractar-nos com persones i treballadors que han complert amb les seves obligacions, obligacions no complertes pels diferents governs en quant la seva obligació de alimentar un fons de diners per als complements de jubilació, segons preveu la Llei de Funció Pública.\nEns sobta que el Sr Martí i Petit, lluny de reconèixer la seva responsabilitat així com la dels diferents governs anteriors, opti per practicar un espoli en contra dels funcionaris, traduït en retallades i imposicions sense consens, que la única que ens aporta, és precarietat laboral i malestar social.\nPrevious Post: El volum comercial entre Andorra i Espanya se situa en més de 700 milions d’euros l’any\nNext Post: L’Institut d’Estudis Comarcals de l’Alt Urgell organitza un especial “Parlem d’Història” sobre la guerra civil a la Seu


Valls anunciarà dimarts la seva candidatura per Barcelona\nBarcelona. Divendres, 21 de setembre de 2018. 13:26\nActualitzat: Divendres, 21 de setembre de 2018. 16:44\nL'ex-primer ministre francès Manuel Valls anunciarà dimarts que es presentarà a les eleccions municipals de Barcelona el maig del 2019 en un "acte cívic" al Centre de Cultura Contemporània de Barcelona (CCCB). Valls, com ja ha explicat en diverses ocasions, encapçalarà una plataforma que aplegui diverses sensibilitats amb candidats procedents de diferents partits i independents.\nEn un comunicat s'informa que Valls desvelarà "quina serà la seva posició en relació a les eleccions municipals de Barcelona".\nAquests dies, Valls ha anat donant pistes sobre les seves intencions, com l'anotació publicada en el seu compte de Twitter aquest mateix divendres en la qual apareix una fotografia dels seus peus amb els tradicionals panots dels carrers barcelonins i el missatge "Barcelona..." i el comunicat que ha estat enviat des d'un compte de correu electrònic des del domini '@valls2019.com'.\nEn l'acte al CCCB hi estaran convidades les persones "que han acompanyat Valls durant el procés de reflexió que ha tingut des del passat mes de juny, i que han compartit amb ell idees sobre el futur de Barcelona", expliquen en el comunicat.\nOpinió L'experiment Valls Enric Vila\nchange.org Demanen la dimissió de Manuel Valls com a diputat francès Jordi Palmer\nPROCÉS Manuel Valls insisteix a vincular independentisme i racisme Gisela Rodríguez\nELECCIONS MUNICIPALS 2019 Primàries BCN convida Maragall a presentar-s'hi Gisela Rodríguez


El referèndum serà l'1 d'octubre: 'Voleu que Catalunya sigui un estat independent en forma de república?'\nEl govern espanyol avisa de 'conseqüències' quan es passi 'de l'anunci als fets' amb el referèndum\tEl govern espanyol avisa de 'conseqüències' quan es passi 'de l'anunci als fets' amb el referèndum\nEl referèndum serà l’1 d’octubre: ‘Voleu que Catalunya sigui un estat independent en forma de república?’\nPuigdemont i Junqueras han fet l'anunci avui al Palau de la Generalitat acompanyats dels diputats de Junts pel Sí i de la CUP\nEl referèndum sobre la independència de Catalunya es farà el diumenge 1 d’octubre de 2017. I es demanarà als catalans que responguin sí o no a la pregunta següent: ‘Voleu que Catalunya sigui un estat independent en forma de república?’ Així ho han anunciat avui al matí al Palau de la Generalitat el president, Carles Puigdemont, i el vice-president, Oriol Junqueras, en una compareixença al pati dels Tarongers en què han estat acompanyats dels diputats de Junts pel Sí i de la CUP.\nVegeu l’anunci de Puigdemont:\n▶ @KRLS: “el referèndum serà l’1 d’octubre amb la pregunta: Voleu que Catalunya sigui un estat independent en forma de república?” pic.twitter.com/ekxjNMwuOP\nLa pregunta es formularà en català, castellà i aranès. S’haurà de respondre sí o no. Així ho ha explicat Puigdemont: ‘La resposta que hi donin els nostres conciutadans, en forma de sí o de no, serà un mandat que aquest govern es compromet a aplicar. Toca als catalans de decidir el seu futur; és a les seves mans i a les de tots nosaltres de fer-ho possible, de demostrar que la democràcia ens uneix per damunt de les legítimes i saludables discrepàncies que caracteritzen tota societat madura i convivencial, que sap prendre decisions per ella mateixa i que sap respectar totes les opcions de resposta a la pregunta formulada. Totes igual de legítimes i vàlides.’\nHa continuat així: ‘El govern es conjura a oferir totes les garanties i a vetllar per la rectitud del procés de convocatòria, organització i celebració del referèndum. I fa una crida a tots els ciutadans a assumir col·lectivament l’exercici d’un dret inalienable, el dret de les persones de decidir lliurement el futur del seu país.’\n‘Hem perseguit l’acord de manera reiterada’\nPuigdemont ha recordat els intents que ha fet Catalunya aquests últims anys de negociar un acord: ‘Hem perseguit l’acord de manera reiterada. Hem emplaçat el govern espanyol a negociar, la ferma voluntat de negociar la solució. Ho hem explicat a tot el món. Però arribem al final de legislatura i no n’hem tingut resposta positiva.’\nI ha recordat: ‘Quan ens han demanat què volíem els catalans, els hem presentat propostes, i totes han estat rebutjades. Venim d’una llarga col·lecció de nos a totes les propostes que els han estat adreçades per resoldre el conflicte polític. L’únic que no ha estat mai votat al congrés és la proposta de l’estat. Potser perquè no n’hi ha.’\nHa afegit, encara: ‘Que en prenguin nota tots els qui es preguntin per què hem arribat fins aquí. No és qüestió de marcs legals. Tothom sap quin és el problema real. “No quiero”, ha dit el president. No és una negació individual, sinó de tot un sistema polític, mediàtic, social i econòmic, que ha estat incapaç de demostrar cap voluntat de participar en la solució d’un problema real i profund.\n‘Un estat que violenta els drets fonamentals’\nAbans de Puigdemont, ha parlat el vice-president, Oriol Junqueras, que ha criticat l’actitud del govern espanyol, del qual ha dit que ‘violenta els drets democràtics fonamentals i exerceix antidemocràticament les seves funcions’. Junqueras ha dedicat tota la intervenció a criticar el govern espanyol i a apel·lar al mandat democràtic del 27-S i del parlament per a fer el referèndum. Segons Junqueras, l’estat perjudica els interessos econòmics de Catalunya i també el concepte de justícia social, i ha posat d’exemple el recurs del govern espanyol contra les mesures per a combatre la pobresa energètica.\n▶ @junqueras: “estem davant d’un estat que ha negat de forma reiterada que els ciutadans de Catalunya votin pel seu futur” pic.twitter.com/QqxefEAwT5\nEditorial de Vicent Partal: Ara cal que fem guanyar el sí\nAnàlisi: Les deu raons per a votar sí en el referèndum d’autodeterminació


dilluns, 19 de març de 2018 00:00\tadministrador\nDavid Peña va avançar als mataronins amb un gran gol després de sortejar el porter rival amb un barret. Però minuts més tard els locals van empatar el matx. Però poc després Jordi Peralta amb un fort xut creuat que va entrar per l’escaire va posar l’ 1 a 2. Poc després Pablo Fernández van fer l’1 a 3 després de robar una pilota, sortejar un rival i batre per baix al porter blaugrana. I just després Marc Campàs feia l’1 a 4 de cap després d’una gran assistència del porter Adrià Lara. Però a la jugada següent, només treure de centre un jugador local va aprofitar que el porter mataroní estava avançat per fer el 2 a 4 amb el que s’arribaria al descans.\nAla represa el partit va embogir i es van succeir les ocasions de gol a banda i banda, tot i això, van passar força minuts fins que el marcador no es va moure. Els primers en colpejar van ser els locals que van fer el 3-4 en una jugada afortunada on després d’una sèrie de rebots la pilota va anar a parar a un jugador local que va marcar sense oposició. Però els vermells no es van venir avall i Joel Ciscar va culminar una jugada d’estratègia per fer el 3 a 5 i fer embogir a la grada vermella. Amb aquest marcador el Barça va sortir a jugar amb porter jugador, però només inquietava amb xuts exteriors, però una pèrdua de pilota mataronina va donar una transició ràpida als blaugranes que no van perdonar i van fer el 4 a 5. I just a la jugada següent la sort es va aliar amb els locals ja que una passada d’un jugador blaugrana va topar amb el peu Joel Ciscar i es va colar a la porteria mataronina posant el 5 a 5.\nA partir d’aquí el Futsal Mataró es va fer amb el control de la pilota i va buscar el gol de la victòria, davant un Barça tancat al darrera que buscava la seva opció al contraatac. I ja en el darrer minut jugant de cinc després de moure la defensa rival Joel Ciscar al segon pal va fer el 5 a 6 que feia embogir la grada i feia acariciar la victòria i mitja lliga. Però els blaugranes van contestar amb el joc de cinc a la jornada següent i van fer l’empat quan restaven 26 segons amb un xut de lluny que es va enverinar i va sorprendre al porter mataroní. Els vermells no es van rendir i van intentar un últim atac amb porter jugador, però no hi va haver sort i el marcador ja no es va moure.\nAl final un empat que deixa les coses tal i com estaven i ara els mataronins hauran de guanyar els quatre partits que queden i esperar una ensopegada del Barça per emportar-se el títol de lliga. Els mataronins que tenen el “gol average” particular guanyat amb el Barça, ja que a l’anada van guanyar 2 a 1, en tenen prou amb que els barcelonins empatin un partit per col·locar- se primers. El que està clar és que els mataronins van fer un partit que quedarà gravat a la història del club, ja que empatar a la Ciutat Esportiva Joan Gamper i fer sis gols al totpoderós Barça no passa cada a dia.


Valtonyc carrega contra Quim Torra per retirar el llaç groc La República\nValtonyc carrega contra Quim Torra per retirar el llaç groc\nLa posició de Quim Torra envers l’ordre de la Junta Electoral de retirar la pancarta amb el llaç groc, del balcó del Palau de la Generalitat. Una de les crítiques […]\nEl cantant Josep Miquel Arenas, alies Valtònyc després de la vista davant del tribunal d’apel·lació de Gant, el 2 d’octubre del 2018\nLa posició de Quim Torra envers l’ordre de la Junta Electoral de retirar la pancarta amb el llaç groc, del balcó del Palau de la Generalitat. Una de les crítiques més ferotges ha arribat procedent de Bèlgica i no pas de Carles Puigdemont ni tampoc dels consellers i conselleres a l’exili.\nValtonyc ha fet una piulada, en la qual recorda com “ja hi ha un govern que va desobeïr i és a la presó i a l’exili”. En referència a Torra, el raper mallorquí assegura que “governar no vol dir tenir poder”. Aquest fet, segons Valtonyc, queda demostrat quan “no es pot ni penjar una pancarta amb un llaç”.\nGovernar no vol dir tenir poder. Ho demostra no poder ni penjar una pancarta amb un llaç. Govern que va desobeïr n’hi va haver un i és a la presó i a l’exili. Qui no recorda la seva història està condemnat a repetir-la. Votau, però la independència no vendrà de la mà de polítics.\n— Josep Valtònyc (@valtonyc) 21 de març de 2019


BLOC DEL CICLE SUPERIOR: de juny 2012\nMoltes gràcies per tot el que he après amb vosaltres i pel que hem viscut junts!\nPublicat per BLOC DEL CICLE SUPERIOR a divendres, de juny 29, 2012 Cap comentari:\nEl passat dissabte 9 de juny els nens i nenes de 6è, junt amb la mestra de música i la tutora, vam participar a la Cantània 2012 " 50 milions de segons" a l'auditori de Granollers. Vam cantar moltes cançons relacionades amb l'escola i nosaltres. Ha estat una experiència molt bonica i a més, com queden pocs dies per marxar del cole, també va ser molt emotiu.\nAqui teniu unes quantes fotografies, a sota posem l'enllaç per a qui vulgui veure totes:\nFOTOS CANTANIA 2012\nPublicat per BLOC DEL CICLE SUPERIOR a diumenge, de juny 10, 2012 Cap comentari:\nTEATRE EN ANGLÈS A L'IES ALBA DEL VALLÈS\nEls alumnes de 6è de les escoles de Martorelles, Santa Maria de Martorelles i St Fost hem anat a la trobada anual de llengua anglesa que es fa a l'institut a on també ens hem trobat als alumnes que fan 1r de l'ESO.\nCada escola ha presentat cançons o obres de teatre en anglès davant de la resta dels alumnes. Nosaltres vàrem presentar l'obra de teatre "THE TREASURE ISLAND"\nHa sigut divertit tot i que hem estat els segons en pujar a l'escenari i teniem molts nervis però al final tot ha sortit bé i ens han aplaudit molt.\nPublicat per BLOC DEL CICLE SUPERIOR a dilluns, de juny 04, 2012 Cap comentari:\nVISITA A LA DEPURADORA DE VILANOVA\nEl dimecres 30 de maig, els nens i nenes de 5è curs vam visitar la Depuradora de Vilanova del Vallès. És una depuradora petita; més petita que la Depuradora de Montmeló que recull les aigües residuals del nostre poble i els seus voltants. El nostre monitor, en Jordi, ens va explicar tot el procés de depuració de les aigües residuals i ens va donar alguns consells per a no embrutar i/o malgastar l'aigua de la nostra llar: no llençar bolquers o palets de l'oïda per la tassa del WC, no utilitzar el WC com a paperera, no abocar oli per l'aigüera ...\nVa ser una visita molt profitosa, però... vam passar moltíssima calor!\nSi voleu veure més fotografies cliqueu Fotos depuradora\nPublicat per BLOC DEL CICLE SUPERIOR a diumenge, de juny 03, 2012 Cap comentari:\nVISITA A LA DEPURADORA DE VILANOVA El dimecres 3...


Alexia Putellas: “Tenia els isquiotibials pràcticament trencats a dos dies de la final de la Champions”\nLa migcampista del Barça ha admès que 48 hores abans de la final de Göteborg es veia pràcticament descartada per culpa de la primera lesió muscular de la seva carrera a l’elit\nAlexia Putellas va jugar el primer partit de la història del Barça a la Champions, va ser el 2012 davant l’Arsenal. // EFE - Juan Carlos Cárdenas\nActualitzada el 18-05-2021 12:49\nLa contracrònica de Göteborg la signa Alexia Putellas. La migcampista blaugrana va ser una de les grans protagonistes de la victòria del Barça 0 a 4 contra el Chelsea a la final de la Champions . I només 24 hores més tard la de Mollet del Vallès ha tornat a capitalitzar l’atenció, en aquest cas al Tu diràs, on la futbolista ha admès que la seva participació a la gran final contra el conjunt londinenc va ser pràcticament un miracle.\nPer què? Doncs perquè només dos dies abans del partit Alexia Putellas es va fer una lesió als isquiotibials de la cama esquerra, un contratemps que va estar a punt d’allunyar-la del partit, però que finalment no li va impedir ser una de les millors jugadores sobre la gespa de l’estadi Gamla Ullevi de la ciutat sueca.\nLa jugadora vallesana celebrant el seu gol de penal que va fer pujar el 0 a 2 en el marcador del Gamla Ullevi de Göteborg // EFE - Bjorn Larsson\n- Marta Torrejón: “Era molt complicat que un equip d’aquí pogués arribar on hem arribat nosaltres”\n- Melanie Serrano: “Ser campiones d’Europa és un somni”\nUna carrera sense lesions musculars\nLa dorsal 11 del Barça ha admès a RAC1 que mai abans en la seva carrera a l’elit havia patit una lesió muscular i que la dels isquiotibials va fregar el trencament. Malgrat això, Putellas ha explicat que gràcies a la feina dels fisioterapeutes i dels serveis mèdics del club, finalment va acabar podent jugar la final.\nA 48 hores de la final, vaig notar molèsties als isquiotibials, els tenia pràcticament trencats, sincerament no sabia si duraria un esprint o tot el partit, no m’havia lesionat mai en deu anys\nAlexia Putellas jugadora del Barça\nFinalment, la jugadora blaugrana no només va jugar, sinó que va sortir de titular, va marcar el 0 a 2 i va acabar disputant 70 minuts. En aquest sentit, la migcampista també ha recordat que dos dies abans del partit no podia fer coses tan bàsiques com un simple control orientat.\nVaig demanar a tota la meva gent que no em preguntés més sobre com estava de la lesió, perquè jo ja havia començat a jugar la meva final i necessitava que no em preguntessin més sobre la qüestió\nLa celebració de la Champions, dimecres\nLes flamants campiones d’Europa podran celebrar el títol aconseguit diumenge contra el Chelsea dimecres després del partit de Lliga contra l’Athletic de Bilbao a l’estadi Johan Cruyff, a les 20.15 h. Podran presenciar el partit –i la celebració posterior– un miler d’aficionats. Un cop acabi l’enfrontament, les jugadores faran una volta d’honor, hi haurà focs d’artifici i falta saber si també hi haurà actuacions musicals.\nRecupera l’entrevista sencera del Tu diràs a la futbolista blaugrana Alexia Putellas:\n17-05-2021 09:00 BARÇA\nLa Champions del Barça posa el futbol femení en portada als diaris catalans


lo carrer del riu: 22/02/2010\nEsquerra defensarà demà al Congrés que s'aturi el procés del cementiri nuclear\nICV, també! Eduard Rodríguez Farré 220210 CATr\nEl portaveu d'Esquerra al Congrés, Joan Ridao, defensarà demà que s'aturi el procés del cementiri nuclear i exigirà al govern de l'Estat que obri un nou «procés transparent i participatiu». El republicà denuncia que el ministeri «ha canviat les regles del joc a mitja partida», ja que el reial decret del 2006 comptava amb la participació decisiva de les comunitats autònomes, «però ara, d'això, no se'n sap res». Així, ERC presentarà una proposició no de llei on es reclamarà que es compleixi amb el que disposa el sisè pla estatal de gestió de residus radioactius, que avalua els efectes en el medi ambient, així com també s'exigirà que, per impulsar el cementiri nuclear, primer s'hagi elaborat un programa que determini la vida operativa de cada central nuclear.\nLa proposició no de llei també apel·la al consens territorial, social i institucional, i denuncia l'incompliment que l'actual procés suposa del reial decret del 2006.\nProtestes contra l'MTC Dissabte, d'altra banda, es van dur a terme diverses protestes contra les candidatures al Magatzem Temporal Centralitzat (MTC) que han presentat Yebra (Guadalajara), Càceres i Sòria. A Yebra, unes 200 persones van participar en una marxa entre aquest municipi i Guadalajara, per mostrar el seu rebuig a la candidatura del municipi a acollir el cementiri nuclear. A Càceres, unes 300 persones es van concentrar a Torre de Santa Maria per protestar contra la candidatura del municipi veí, Albalà. La concentració va ser convocada per una vintena d'ajuntaments de la zona. La plataforma contra la candidatura de Torrubia de Sòria a l'MTC també va reunir en una manifestació més de 200 persones per instar les administracions a declarar Sòria zona no nuclear.\nEl País: Protesta en Yebra contra el almacén nuclear\nEl Punt: Ascó i vuit municipis més encaren la recta final per acollir el cementiri nuclear\nEl tripartit veu un pas enrere i una mostra de poca sensibilitat que la CE prescindeixi de l'únic intèrpret català\nEls partits que donen suport al Govern han lamentat aquest dilluns que la UE hagi prescindit de l'únic traductor de català i el substitueixi per un altre de castellà en considerar-ho un 'pas enrere' i un 'error'. A ERC no li ha sorprès la decisió de la UE, perquè, segons el portaveu de la formació republicana, ja sabien que a Europa 'si no ets Estat gairebé no comptes'. Malgrat tot, ERC i ICV-EUiA han considerat que la decisió de la UE mostra la 'poca sensibilitat' de les institucions europees amb el català i s'han compromès a activar els mecanismes necessaris per fer rectificar aquesta decisió. ERC ha anat més enllà i ha denunciat la 'poca sensibilitat' de la UE amb tot allò que no és Estat.\nAvui: Europa prescindeix del seu únic traductor de català\nAvui: La Comissió Europea es compromet a mantenir les traduccions amb 12 intèrprets de castellà que també saben català\nEl món de la cultura contra el mapa eòlic del Govern\nEscriptors, actors, artistes, cantants, músics, historiadors i fotògrafs han unit la seva veu per rebutjar el mapa eòlic que ha proposat el Govern i que situa una zona de desenvolupament prioritari a l'Alt Empordà. 101 representants del món de la cultura afirmen que, acostumats a agitar des dels escenaris, és el moment de baixar per reclamar que 'parin de desballestar l'Empordà'. 'Ens neguiteja aquest desballestament i, entre tots, hem de buscar solucions eficaces i exigir que escoltin el territori', ha afirmat el cantautor Josep Tero. Ell és només un del centenar d'artistes que s'han adherit a la demanda, coordinada per Iaeden, i que han presentat aquest dilluns a Figueres.\nAvui: El món de la cultura contra el mapa eòlic del Govern\nLa PDD titlla de 'barbaritat jurídica' l'encausament de dotze penedesencs\nDemà passat hauran de declarar al jutjat d'instrucció número 2 de Vilafranca del Penedès dotze persones acusades de delicte electoral per recollir signatures a favor del dret de decidir. Amb la imminència del judici, s'han accentuat els actes de suport als encausats. L'últim, avui mateix, en què el president de la Plataforma pel Dret de Decidir (PDD), Josep Cruanyes, ha tornat a criticar les imputacions en una conferència de premsa a la qual han assistit alguns dels encausats, que han qualificat de 'barbaritat' les accions judicials.\nCal recordar que durant la jornada electoral del 9 d'abril de 2008, a moltes viles del país es van muntar taules per recollir signatures per tal que el Parlament tingui competències per a convocar referèndums vinculants. Les juntes electorals de Barcelona i Tarragona van prohibir-ho, però això no va fer enrere els organitzadors. En el cas de Vilafranca del Penedès, els mossos van desmuntar taules i van identificar-ne els responsables, que uns dies més tard, rebien la citació judicial.\nAvui: Recollida de signatures, delicte electoral\nTornen a escridassar el Borbó a la final de la Copa de bàsquet\nLa contundent victòria del FC Barcelona de bàsquet a la Copa contra el Real Madrid (80-61) ha tornat a regalar-nos una nova xiulada contra els reis espanyols, que han arribat al pavelló de Bilbao instants abans de la celebració del partit. Tal com va passar la primavera passada arran de la final de Copa de futbol entre el Barça i l'Athletic de Bilbao, els espectadors catalans i bascos han dedicat una escridassada monumental al cap d'Estat i la seva senyora. En aquesta ocasió no hi ha hagut censura informativa, i els diversos mitjans audiovisuals que retransmetien el partit s'han fet ressò dels crits damunt l'himne espanyol, al mateix temps que recollien imatges dels espectadors catalans desplegant senyeres i estelades.\nEl conseller Ausàs inaugura el centre cívic de Rasquera\nEl conseller de Governació, Jordi Ausàs, va inaugurar ahir al vespre el centre cívic de Rasquera, destinat a acollir qualsevol acte que es faci al poble. Dels 954.940 euros de pressupost que tenia l'equipament, el govern n'ha subvencionat 803.414 a través dels departaments de Governació i Cultura. La instal·lació disposa de sala d'actes, sales de reunions, despatxos i una sala de control de projeccions. L'acte inaugural es va tancar amb l'actuació de l'Orquestra de Cambra de l'Empordà.\nSalvador Espriu: Assaig de càntic en el temple\nAvui fa vint-i-cinc anys de la mort de Salvador Espriu. D'acord amb la consideració de «poeta nacional de Catalunya» que se li havia oficiosament atorgat, el seu cos va ser exposat al Saló de Sant Jordi del Palau de la Generalitat. Molta gent va passar per la capella ardent, i els funerals i enterrament posteriors a Arenys de Mar, la seva Sinera literària, van ser molt concorreguts.\nVint-i-cinc anys després, i de fet des de molt poc després de la seva mort, el silenci i l'oblit han cobert la memòria d'Espriu i la seva obra. Esporàdiques edicions dels seus llibres i muntatges escadussers d'algunes de les seves obres teatrals no han estat prou per recuperar una obra que en vida del seu autor semblava que hagués de ser vigent sempre. Les circumstàncies històriques, polítiques i culturals hi han tingut a veure. El «poeta nacional» es va significar com a escriptor «cívic» durant el franquisme, quan l'acció en contra del règim necessitava l'èpica que la poesia, i concretament la d'Espriu, donava. Aquesta «apropiació» política ha fet mal a una obra que en conjunt va molt més enllà i que com que parla dels temes eterns de la poesia –la mort, l'amor, el patriotisme...– i està excel·lentment escrita, segurament algun dia serà redescoberta pels lectors. Seria bo que aquest aniversari ho afavorís.\n(dedicat a la Ribera d'Ebre, pels mals moments que torna a passar)\nbruta, trista, dissortada pàtria. (Salvador Espriu)\n▼ 22 de febr. (7)\nEsquerra defensarà demà al Congrés que s'aturi el ...\nEl tripartit veu un pas enrere i una mostra de poc...\nLa PDD titlla de 'barbaritat jurídica' l'encausame...\nEl conseller Ausàs inaugura el centre cívic de Ras...


Alerten d'una estafa de lloguer de pisos a baix preu a pagar per anticipat\nSota l´anunci de lloguers a preus baixos a Girona s´hi amaga una estafa.\nNo és el primer cop que es detecta aquest tipus d´engany a la ciutat. Fa dos estius, el col·legi d´oficial d´Agents de la Propietat Immobiliària (API) de Girona també va detectar-ne algun cas, al carrer Hortes, amb un suposat pis d´alt estànding. Les fotos de l´anunci, es va comprovar que eren d´un pis de Madrid. Molts cops, quan l´interessat ha pagat o obtingut les claus i es dirigeix al pis, sol trobar-se que o bé les claus no encaixen al pany, o bé hi ha inquilins a dins o, fins i tot, l´adreça no existeix. Hi ha hagut casos a moltes pobacions de l´Estat. I Girona no se n´escapa.\nVeure la notícia a TV3 Llegir la notícia a Empordà Info Llegir la notícia a Diari de Girona


La Cecot demana als polítics dels nous consistoris que estudiïn, analitzin i escoltin als equips tècnics i als experts externs en cada àrea de gestió abans de fer grans canvis.\nEn una gran majoria de poblacions, la pluralitat política que han generat els resultats electorals, requereix un esforç notable de visió i coratge per arribar a acords de governabilitat el més ràpid possible.\nLa incipient millora econòmica, encara feble, requereix impulsar mesures de suport a l’activitat econòmica com ho son, l’àmbit de la fiscalitat local, les llicències i permisos, facilitar les infraestructures necessàries de promoció econòmica que no haurien de veure’s ralentides pels canvis polítics sinó accelerades per estimular l’activitat empresarial i la generació d’ocupació.\nEn aquesta línia, la Cecot demana als polítics que composaran els nous consistoris que estudiïn, analitzin i escoltin als equips tècnics i als experts externs en cada àrea de gestió abans de fer grans canvis. La patronal Cecot entén que els canvis poc consensuats tenen uns costos socials molt alts i que cal avançar en clau de cooperació público privada com a una forma de rendibilitzar els recursos públics i l´eficiència de l´administració pública. La societat demana una major qualitat de la democràcia i que les administracions tinguin més en compte a la societat i les seves institucions per a treballar plegats i coordinadament.


L’Ateneu Barcelonès homenatja Antoni Tàpies | Bonart\nL’Ateneu Barcelonès homenatja Antoni Tàpies\nmontse frisach / elpuntavui\nAntoni Tàpies va néixer davant per davant de l’Ateneu Barcelonès, al carrer de la Canuda, gairebé a tocar de les Rambles. Aquell dia de Santa Llúcia del 1923, el pare del futur pintor, ateneista de tota la vida, no va poder suportar la tensió del part de la seva esposa i va creuar el carrer per fer un cafè a l’Ateneu, mentre naixia el seu fill. Després d’una estona, la minyona de la família va sortir al balcó i va cridar: “Senyor Tàpies, senyor Tàpies, el Tonet ja ha nascut!” Aquesta deliciosa anècdota la va explicar ahir al vespre l’arquitecte Oriol Bohigas, expresident de l’Ateneu, en el mateix local on el pare Tàpies havia esperat, nerviós, el naixement del seu fill, que acabaria sent un dels pintors catalans més importants del segle XX.\nAquesta connexió ja tan primerenca de Tàpies amb l’Ateneu justifica que aquesta institució hagi estat una de les primeres que hagi organitzat un homenatge al pintor, cinc setmanes després de la seva mort. Hi van participar un grup d’amics i bons coneixedors de l’artista. Bohigas va parlar del Tàpies ciutadà, amb qui va liderar projectes com la instal·lació del monument Picasso a Barcelona.\nEl pintor Antoni Llena es va referir al Tàpies poeta, malgrat que l’artista mai va escriure poesia. “A en Tàpies a vegades el volem explicar massa. Quan ens trobem davant d’una obra de Tàpies hem de deixar que ens fereixi, no cal que l’entenguem”, va aconsellar. L’artista va confessar que mai va poder parlar de pintura amb Tàpies i va afegir una altra curiosa anècdota sobre “la visita més curta que he fet mai al Louvre”, en la qual Tàpies va començar a córrer per les sales, sense aturar-se davant de res.\nEl cineasta Pere Portabella va admetre la influència de Tàpies en la seva obra a l’hora de transgredir codis, i Antoni Marí, professor d’estètica, es va referir a un dels conceptes filosòfics centrals de l’obra tapiana: la unitat de tot. Vicenç Altaió, director de l’Arts Santa Mònica, també va tocar aquesta part més intangible de Tàpies recordant una frase seva: “Els humans encara ho hem travessat la porta de l’infinit.”\nPerò van ser els qualificatius que el mestre Arnau Puig, el supervivent de tantes coses i de Dau al Set, els qui van arrencar alguns somriures al públic: “Tàpies matèric, empàtic, gestual, realista, naturalista i simbolista.” Segons Puig, l’empatia és fonamental en Tàpies. Un art que es basa en “viure en l’altre”. Una bona manera de renovar la mirada sobre l’obra de Tàpies.\nArnau Puig glosa l’empatia de Tàpies, i a la dreta, Bernat Dédeu, de la secció de música de l’Ateneu Foto: JOSEP LOSADA.\nEtiquetes: Antoni Tàpies · Arnau Puig · Art · Ateneu Barcelonès · contemporani · homenatge


Avisos Legals > Solinter.es\n933 483 489\nDe lunes a viernes - monday to friday\nEn el present Avís Legal, l’Usuari, podrà trobar tota la informació relativa a les condicions legals que defineixen les relacions entre els usuaris i el responsable de la pàgina web accessible en l’adreça URL https://www.solinter.es (des d’ara , el lloc web), que SOLINTER posa a disposició dels usuaris d’Internet.\nLa utilització del lloc web implica l’acceptació plena i sense reserves de totes i cadascuna de les disposicions incloses en aquest Avís Legal. En conseqüència, l’usuari de la pàgina web ha de llegir atentament el present Avís Legal en cadascuna de les ocasions en què es proposi utilitzar la web, ja que el text podria patir modificacions a criteri de l’titular del web, oa causa d’un canvi legislatiu , jurisprudencial o en la pràctica empresarial.\nNom de titular: Soluciones Logísticas Intermodales, S.L\nDomicili social: C / Acer núm 30 planta 2º\nC.I.F .: B67479238\nTelèfon de contacte: 933483489\nCorreu electrònic: solinter@solinter.es\nSolucions Logístiques Intermodals, S.L és el responsable del Lloc Web i es compromet a complir amb tots els requisits nacionals i europeus que regulen l’ús de les dades personals dels usuaris.\nAquest lloc web garanteix la protecció i confidencialitat de les dades personals que ens proporcionin d’acord amb el que disposa el Reglament General de Protecció de Dades de Caràcter Personal (UE) 2016/679 de el Parlament Europeu i de Consell, de 27 d’abril de 2016 , en la Llei Orgànica 3/2018, de Protecció de Dades Personals i garantia dels drets digitals, així com en la Llei de Serveis de la Societat de la Informació i Comerç Electrònic 34/2002 de 11 de Juliol (LSSI-CE)\nEl lloc web facilita als usuaris de la mateixa l’accés a informació i serveis prestats per SOLINTER a aquelles persones o organitzacions interessades en els mateixos.\nL’accés i la utilització del Lloc Web atribueix la condició d’usuari del Lloc Web (d’ara endavant, “l’Usuari”) i implica l’acceptació de totes les condicions incloses en aquest Avís Legal així com de les seves modificacions. La prestació de servei del Lloc Web té una durada limitada a el moment en què l’Usuari es trobi connectat a el Lloc Web o a algun dels serveis que a través del mateix es faciliten. Per tant, l’Usuari ha de llegir atentament el present Avís Legal en cadascuna de les ocasions en què es proposi utilitzar el Lloc Web, ja que aquest i les seves condicions d’ús recollides en el present Avís Legal poden patir modificacions.\n3.1.- Caràcter gratuït de l’accés i utilització de la web. L’accés a la web té caràcter gratuït per als usuaris de la mateixa, excepte pel que fa a el cost de la connexió a través de la xarxa de telecomunicacions subministrada pel proveïdor d’accés contractat pels usuaris.\nL’idioma utilitzat pel titular a la web serà el castellà. SOLINTER no es responsabilitza de la no comprensió o enteniment de l’idioma del web per l’usuari, ni de les seves conseqüències.\nSOLINTER podrà modificar els continguts sense previ avís, així com suprimir i canviar aquests dins de la web, com la forma en què s’accedeix a aquests, sense cap justificació i lliurement, no responsabilitzant-se de les conseqüències que els mateixos puguin ocasionar als usuaris.\nEs prohibeix l’ús dels continguts del web per promocionar, contractar o divulgar publicitat o informació pròpia o de terceres persones sense l’autorització de SOLINTER, ni remetre publicitat o informació valent-se per a això dels serveis o informació que es posen a disposició dels usuaris, independentment de si la utilització és gratuïta o no.\nEls enllaços o hiperenllaços que incorporin tercers a les seves pàgines web, dirigits a aquest web, seran per a l’obertura de la pàgina web completa, no podent manifestar, directament o indirectament, indicacions falses, inexactes o confuses, ni incórrer en accions deslleials o il·lícites en contra de SOLINTER\nLes dades personals comunicades per l’usuari podran ser emmagatzemats en bases de dades automatitzades o no, la titularitat correspon en exclusiva a SOLINTER, assumint totes les mesures d’índole tècnica, organitzativa i de seguretat que garanteixin la confidencialitat, integritat i qualitat de la informació continguda en les mateixes d’acord amb el que estableixen les normatives vigents en matèria de protecció de dades de caràcter personal.\nTant l’accés al web com l’ús no consentit que pugui efectuar-se de la informació continguda en la mateixa és de l’exclusiva responsabilitat de qui ho realitza. SOLINTER no respondrà de cap conseqüència, dany o perjudici que poguessin derivar d’aquest accés o ús. SOLINTER no es fa responsable dels errors de seguretat, que es puguin produir ni dels danys que puguin causar-se a el sistema informàtic de l’usuari (maquinari i programari), o als fitxers o documents emmagatzemats en el mateix, com a conseqüència de:\nSOLINTER no es fa responsable de la fiabilitat i rapidesa dels hiperenllaços que s’incorporin al web per a l’obertura d’altres. SOLINTER no garanteix la utilitat d’aquests enllaços, ni es responsabilitza dels continguts o serveis als quals pugui accedir l’usuari per mitjà d’aquests enllaços, ni de bon funcionament d’aquestes webs.\nSOLINTER no serà responsable dels virus o altres programes informàtics que deteriorin o puguin deteriorar els sistemes o equips informàtics dels usuaris a l’accedir al seu web o altres webs a les que s’hagi accedit mitjançant enllaços d’aquest web.\nEl lloc web pot emprar cookies o tecnologies similars que es regiran pel que estableix la Política de Cookies, accessible en tot moment i respectant la confidencialitat i intimitat de l’usuari, sent part integrant de el present Avís Legal.\nEls servidors d’Internet poden recollir dades no identificables, que puguin incloure, adreces IP, i altres dades que no poden ser utilitzats per identificar l’usuari. La seva adreça IP s’emmagatzemarà en els logs d’accés de forma automàtica i amb la única finalitat de permetre el trànsit per Internet, sent necessari que el seu equip faciliti aquesta adreça IP quan navega per Internet perquè les comunicacions puguin realitzar-se. Així mateix, l’adreça IP pot ser utilitzada per realitzar estadístiques, de manera anonimitzada, sobre el nombre de visitants d’aquesta web i la seva procedència, de forma totalment transparent a la seva navegació.\nL’usuari coneix i accepta que tots els continguts i / o qualssevol altres elements de la web són propietat de SOLINTER, i es compromet a respectar els drets de propietat intel·lectual i industrial titularitat de SOLINTER. Qualsevol ús del web o els seus continguts haurà de tenir un caràcter exclusivament particular.\nEstà reservat exclusivament a SOLINTER, qualsevol altre ús que suposi la còpia, reproducció, distribució, transformació, comunicació pública o qualsevol altra acció similar, de tot o part dels continguts del web, de manera que cap usuari podrà dur a terme aquestes accions sense l’autorització prèvia i per escrit de SOLINTER\nEl present Avís Legal s’interpretarà i regirà de conformitat amb la legislació espanyola. SOLINTER i els usuaris, amb renúncia expressa a qualsevol altre fur que pogués correspondre’ls, se sotmeten a el dels jutjats i tribunals de el domicili de l’usuari per a qualsevol controvèrsia que pogués derivar-se de l’accés o ús de la web. En el cas que l’usuari tingui el seu domicili fora d’Espanya, SOLINTER i l’usuari, es sotmeten, amb renúncia expressa a qualsevol altre fur, als jutjats i tribunals de el domicili de Barcelona\nSoluciones Logísticas Intermodales, S.L\nC/ Acer núm. 30, planta 2ª\nC.P. 08038 Barcelona\n© 2022 Solinter.es | Theme by Themeansar


Orienta’t, webmix de suport per buscar feina. – Baix Empordà Jove #BEjove\nOrienta’t, webmix de suport per buscar feina.\nBon dia #BEjove’s!\nUs presentem la webmix #BEjove Orienta’t, una eina per tenir, a un sol clic, aquelles pàgines que necessites per fer més fàcil la recerca de feina online. Trobaràs els buscadors d’ofertes més populars, webs relacionades amb el treball a l’estranger, pàgines oficials com el SOC i d’altres del món dels estudis.\nÉs gratuït i molt fàcil d’utilitzar. Desa’t la webmix al teu escriptori i fes-ne ús tant com vulguis!\nPrevious VII concurs Laboratori d’idees empresarials 2015\nNext #BEjove i a l’estiu què?